Neuvoston 17 päivänä maaliskuuta 1998 vahvistama YHTEINEN KANTA (EY) N:o 24/98 neuvoston asetuksen (EY) N:o .../98 antamiseksi yhteisön rahoitustuen myöntämisestä yhdistettyjen tavarankuljetusten edistämiseksi toteutettaville innovatiivisille toimille



Virallinen lehti nro C 161 , 27/05/1998 s. 0001



Neuvoston 17 päivänä maaliskuuta 1998 vahvistama YHTEINEN KANTA (EY) N:o 24/98 neuvoston asetuksen (EY) N:o . . ./98 antamiseksi yhteisön rahoitustuen myöntämisestä yhdistettyjen tavarankuljetusten edistämiseksi toteutettaville innovatiivisille toimille (98/C 161/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 75 artiklan 1 kohdan, ottaa huomioon komission ehdotuksen (1), ottaa huomioon talous- ja sosiaalikomitean lausunnon (2), ottaa huomioon alueiden komitean lausunnon (3), noudattaa perustamissopimuksen 189 c artiklassa määrättyä menettelyä (4), sekä katsoo, että 1) yhteisön kuljetusjärjestelmän nykyinen tilanne ja ennakoitavissa oleva kehitys edellyttävät yhteisön kuljetusvoimavarojen optimaalista hallinnointia ja näin ollen yhdistettyjen kuljetusten edistämistä, 2) yhteisön rahoitustuen myöntämisestä yhdistettyjen tavarankuljetusten edistämiseksi toteutettaville kokeiluhankkeille 22 päivänä joulukuuta 1992 tehdyllä komission päätöksellä 93/45/ETY (5) otettiin vuonna 1992 viideksi vuodeksi käyttöön koejärjestelmä rahoitustuen myöntämisestä kokeiluhankkeille yhdistettyjen tavarakuljetusten edistämiseksi; kyseinen järjestelmä päättyi 31 päivänä joulukuuta 1996, 3) alan yhteinen toiminta on koettu hyödylliseksi, ja tämän kokeilujärjestelmän pohjalta olisi luotava todelliset puitteet yhdistettyjä tavarankuljetuksia koskeville yhteisön toimille ottaen huomioon vuodesta 1992 lähtien saadut kokemukset, 4) yhteisön toimien pääasiallisena tavoitteena yhdistettyjen kuljetusten osalta on tämän tyyppisten kuljetusten kilpailukyvyn lisääminen käyttäjän kannalta hyväksyttävien vaihtoehtojen luomiseksi maantiekuljetuksille; näin ollen tämän asetuksen nojalla rahoituskelpoisiin hankkeisiin voivat saada suoraa rahoitustukea ainoastaan jäsenvaltiot sekä yhteisöön sijoittautuneet luonnolliset henkilöt tai oikeushenkilöt ja yksinomaan yhteisön alueella syntyneiden menojen ja kustannusten osalta, 5) ainoastaan jäsenvaltioiden ja yhteisöön sijoittautuneiden luonnollisten henkilöiden tai oikeushenkilöiden tulisi olla yhdistettyjä kuljetuksia koskevan hankkeen esittäjinä; on kuitenkin mahdollista, että ne kolmannet maat ja yhteisön ulkopuolelle sijoittautuneet luonnolliset henkilöt tai oikeushenkilöt, joita asia suoranaisesti koskee, osallistuvat kyseessä olevan hankkeen esittämiseen, 6) yhdistettyjä kuljetuksia koskeviin hankkeisiin on sisällytettävä tämän tyyppisiä kuljetuksia koskevat kaupalliset palvelut; yhteisön rahoitustukea myönnetään näin ollen innovatiivisille käytännön toimenpiteille sekä niitä koskeville toteutettavuustutkimuksille; tämän johdosta tämän asetuksen soveltamisalaan eivät kuulu infrastruktuuriverkostoja koskevat hankkeet eivätkä tutkimushankkeet ja teknologista kehittämistä koskevat hankkeet, 7) tässä asetuksessa säädettyä yhteisön rahoitustukea on rajoitettava ajallisesti, 8) hankkeiden esittäjille olisi annettava mahdollisuus esittää markkinoiden tämänhetkisiä tarpeita parhaiten vastaavia hankkeita eikä innovaatiota näin ollen pitäisi jarruttaa määrittelemällä innovatiiviset hankkeet liian ahtaasti, 9) hankkeita valittaessa on kuitenkin valvottava, että valittu hanke todella edistää yhteistä kuljetuspolitiikkaa eikä aiheuta epäasianmukaisia kilpailun vääristymiä, 10) tähän asetukseen on sisällytetty Euroopan parlamentin, neuvoston ja komission 6 päivänä maaliskuuta 1995 antaman julistuksen (6) 2 kohdan mukainen rahoitusohje tämän asetuksen mukaisten toimien koko keston ajaksi, sen vaikuttamatta perustamissopimuksessa määriteltyyn budjettivallan käyttäjän toimivaltaan, 11) komission olisi seurattava hankkeiden etenemistä toivottuihin tuloksiin pääsemiseksi; olisi täsmennettävä jäsenvaltioiden ja komission keskinäiset varainhoidon valvontaa koskevat toimivaltuudet ja vastuualueet, 12) komission on arvioitava yhdistettyjä kuljetuksia koskevien toimien toteuttamista koskevia yksityiskohtaisia sääntöjä saadakseen käsityksen siitä, voidaanko alunperin asetetut tavoitteet saavuttaa vai ei, 13) tämän asetuksen soveltamista olisi valvottava säännöllisesti ja tätä varten komission on kahden vuoden kuluttua asetuksen voimaantulosta annettava tätä koskeva kertomus Euroopan parlamentille, neuvostolle, talous- ja sosiaalikomitealle ja alueiden komitealle, 14) rahoitettujen toimien osalta on huolehdittava asianmukaisesta tiedotuksesta, julkisuudesta ja avoimuudesta, 15) tässä asetuksessa tarkoitettujen toimien tavoitteena on auttaa yhdistettyjä kuljetuksia käynnistysvaiheessa ja näin ollen asetuksen voimassaoloaikaa on rajoitettava, ON ANTANUT TÄMÄN ASETUKSEN: 1 artikla Tavoite Tässä asetuksessa määritellään edellytykset, yksityiskohtaiset säännöt ja menettelyt myönnettäessä yhteisön rahoitustukea innovatiivisille hankkeille, joiden avulla lisätään yhdistettyjen tavarankuljetusten käyttöä ja edistetään siirtymistä tieliikenteestä ympäristölle vähemmän haitallisiin kuljetusmuotoihin a) parantamalla yhdistettyjen kuljetusten kilpailukykyä suhteessa yksinomaan maanteitse tapahtuviin kuljetuksiin, tai b) edistämällä huipputeknologian käyttöä yhdistetyissä kuljetuksissa, tai c) parantamalla mahdollisuuksia tarjota yhdistettyjä kuljetuspalveluja. 2 artikla Määritelmät ja soveltamisala 1. Tässä asetuksessa tarkoitetaan: - `yhdistetyllä kuljetuksella` jäsenvaltioiden välistä tavaroiden kuljetusta, jossa kuorma-auton, perävaunun, vetoautollisen tai vetoautottoman puoliperävaunun, vaihtokuormatilan tai vähintään 20 jalan kontin kuljettamiseen käytetään maantietä matkan alku- tai loppuosuudella ja toisella osuudella rautatie-, sisävesi- tai merikuljetusta siten, että maantietä käyttäen kuljettu matka on mahdollisimman lyhyt; - `yhdistettyjä kuljetuksia koskevilla toimilla` kaikkia innovatiivisia toimia, joilla pyritään saavuttamaan 1 artiklassa asetetut tavoitteet ja jotka on valittu 7 artiklan mukaisesti. 2. Yhteisön alueella yhdistettyjä kuljetuksia koskevat toimet kuuluvat ensisijaisesti yhteisön suuntaviivoista Euroopan laajuisen liikenneverkon kehittämiseksi 23 päivänä heinäkuuta 1996 tehdyn Euroopan parlamentin ja neuvoston päätöksen N:o 1692/96/EY (7) soveltamisalaan. 3. Yhdistettyjä kuljetuksia koskevat toimet voivat myös koskea osittain yhteisön alueen ulkopuolella sijaitsevia reittejä seuraavin edellytyksin: - toimet on toteutettava yhteisen liikennepolitiikan hyväksi kuten tehdään myös niiden hankkeiden osalta, jotka koskevat yhteisön ulkopuolisia kauttakulkumaita yhteisön sisäisen kuljetuksen yhteydessä; - toimien on koskettava ainakin yhden jäsenvaltion aluetta. 3 artikla Tukikelpoiset hankkeet Tukikelpoisia ovat innovatiiviset hankkeet, jotka käsittävät: a) innovatiivisia käytännön toimenpiteitä; b) toteutettavuustutkimuksia, joiden avulla tutkitaan ja valmistellaan innovatiivisia käytännön toimenpiteitä. 4 artikla Hankkeiden esittäjät 1. Kukin jäsenvaltio sekä kuka tahansa yhteisöön sijoittautunut luonnollinen henkilö taikka julkinen tai yksityinen oikeushenkilö voi esittää hankkeen komission käsiteltäväksi. Perussääntönä on, että hankkeen esittäjinä olisi oltava vähintään kaksi luonnollista henkilöä taikka julkista tai yksityistä oikeushenkilöä vähintään kahdesta jäsenvaltiosta, sanotun kuitenkaan rajoittamatta 2 artiklan 3 kohdan soveltamista. Esitettäessä hanketta ensimmäisen alakohdan mukaisesti, ne yhteisön ulkopuoliset maat ja yhteisön ulkopuolelle sijoittautuneet luonnolliset henkilöt taikka julkiset tai yksityiset oikeushenkilöt, joita asia suoraan koskee, voivat osallistua kyseessä olevan hankkeen esittämiseen edellyttäen, että ne eivät saa mitään yhteisön tukea tämän asetuksen nojalla. 2. Jos hankkeessa hyödynnetään yhteisön rautateiden kehittämisestä 29 päivänä heinäkuuta 1991 annetun neuvoston direktiivin 91/440/ETY (8) 10 artiklassa säädettyä oikeutta käyttää rautateiden infrastruktuuria, yhteisön rahoitustukea myönnetään vain sellaisille rautatieyrityksille, joilla on rautatieyritysten toimiluvista 19 päivänä kesäkuuta 1995 annetun neuvoston direktiivin 95/18/EY (9) 2 artiklan mukainen toimilupa. 5 artikla Tukikelpoiset menot ja kustannukset 1. Innovatiivisista käytännön toimenpiteistä aiheutuvia menoja ja kustannuksia koskeva yhteisön rahoitustuki on rajoitettu enintään 30 prosenttiin. Tukikelpoisiin menoihin ja kustannuksiin voivat kuulua muun muassa: a) kuljetusyksikköjen - kuorma-autojen, perävaunujen, vetoautollisten tai vetoautottomien puoliperävaunujen, vaihtokuormatilojen, vähintään 20 jalan konttien - vuokraus-, leasing- tai poistokustannukset; b) liikkuvan kaluston (mukaan lukien vetureiden) sekä sisävesi- ja merialusten vuokraus-, leasing- tai poistokulut sekä suunniteltujen toimien toteuttamiseksi tarvittavista mukautuksista aiheutuvat kustannukset, edellyttäen, että sisävesialusten osalta noudatetaan sisävesiliikenteen rakenteellista tervehdyttämistä koskevia erityissääntöjä; c) investointimenot tai vuokraus-, leasing- tai poistokustannukset kalustosta, jonka avulla suoritetaan uudelleenlastaus rautateiden, sisävesiväylien, merireitin ja maanteiden välillä; d) rautateiden, sisävesiliikenteen ja meriliikenteen infrastruktuurien käyttökustannukset, lukuun ottamatta satamamaksuja ja uudelleenlastauskustannuksia; e) ennakolta testatun ja hyväksytyn tekniikan, teknologian tai kaluston, erityisesti liikenteen tietotekniikan, kaupalliseen hyödyntämiseen liittyvät menot; f) henkilöstön koulutukseen ja hankkeen tulosten levittämiseen liittyvien toimenpiteiden kustannukset sekä kustannukset tiedotus- ja viestintätoimenpiteistä, joita toteutetaan käyttöön otetuista yhdistettyjen kuljetusten palveluista tiedottamiseksi sille kuljetusteollisuuden alalle, jota asia koskee. Edellä a, b, c ja e alakohdassa tarkoitetut menot ja/tai kustannukset ovat tukikelpoisia sillä edellytyksellä, että tuen saaja tai saajat sitoutuvat pitämään kaluston, jolle tukea on myönnetty, kyseisellä reitillä sopimuksen voimassaolon ajan. 2. Toteutettavuustutkimusten osalta yhteisön rahoitustuki on rajoitettu enintään 50 prosenttiin. 3. Tässä asetuksessa säädettyä yhteisön rahoitustukea myönnetään suoraan jäsenvaltioille ja 4 artiklan 1 kohdan ensimmäisessä alakohdassa tarkoitetuille henkilöille niihin menoihin ja kustannuksiin, joita aiheutuu yhteisön alueella. Tätä tukea myönnetään enintään kolmen varainhoitovuoden ajalle. 4. Tarkastellessaan tämän asetuksen nojalla esitettyä, yhteisön alueen ulkopuolelle ulottuvaa hanketta komissio harkitsee mahdollisuuksia rahoittaa yhteisön ulkopuolella sijaitsevaa hankkeen osaa yhteisön muilla rahoitusvälineillä, jotta yhteisön varoja voitaisiin käyttää tehokkaasti. 6 artikla Hankkeiden esittäminen 1. Yhdistettyjä kuljetuksia koskeviin toimiin liittyvät hankkeet esitetään komissiolle. Hankkeen esittelyyn on sisällyttävä kaikki tarvittavat tiedot, jotta komissio voi suorittaa valintansa 7 artiklan mukaisesti. 2. Innovatiivisia käytännön toimenpiteitä koskevan hankkeen esittelyssä on hanke kuvattava seuraavat tekijät huomioon ottaen: a) hankkeen ja esittäjien määrittely, yleiset tavoitteet ja anottu rahoitustuki; b) hankkeen tavoitteet: - yhdistettyjen kuljetusten mahdollinen asiakaskunta; - palvelun hinta ja taso (saatavuus, luotettavuus, ajan säästö) verrattuna kilpaileviin kuljetuspalveluihin, erityisesti maantiekuljetuksiin (hankkeen esittämishetkellä ja hankkeen päätyttyä); - arvioidut tulot; - kustannustekijät (varsinkin tekijät, joiden avulla arvioidaan infrastruktuurin, erityisesti rautatieinfrastruktuurin, käytöstä aiheutuvat rajakustannukset toimintaan kuuluvan palvelun osalta sekä muut tiedot, joiden avulla voidaan tehdä päätös siitä, onko perusteltua antaa rahoitustukea infrastruktuurin käytöstä aiheutuneisiin kustannuksiin); - kannattavuusaikataulu; - yhteensopivuus ja yhteentoimivuus; c) hankkeen vaikutus yhteiseen liikennepolitiikkaan: - nykytilanteeseen verrattuna syntyvät ja erityisesti eri kuljetusmuotojen väliseen tasapainoon vaikuttavat edut, jotka liittyvät ympäristöön ja turvallisuuteen sekä tarjoavat muun ohessa mahdollisuuden kehittää kaukoliikenteen yhdistettyjä kuljetuksia; - vaikutukset muihin kilpaileviin kuljetuspalveluihin kyseisillä markkinoilla ja mahdolliset uudet toimijat; - hankkeen tulosten merkitys muille luonnollisille henkilöille tai oikeushenkilöille, muille reiteille ja muille osallistujille; - hankkeen vaikutus Euroopan laajuisten liikenneverkkojen kehitykseen ja käyttöön; d) hankkeen ominaisuudet: - kuljetusmuotojen, hankkeessa mukana olevien luonnollisten henkilöiden ja oikeushenkilöiden ja suunnitellun yhteistyön osoittaminen; - suunnitellun hankkeen peruste (asiakkaiden pyynnöt, liikenneruuhkat, potentiaaliset markkinat, alueen syrjäinen sijainti ja niin edelleen); - hankkeen innovatiivisuus suhteessa nykyiseen tilanteeseen; - hankkeen kesto; - tuen tarve ja tiedot muusta koko hanketta koskevasta rahoituksesta; - markkinatilanne, mukaan lukien nykyinen teknologia tai nykyiset palvelut ja ottaen huomioon myös muut kuljetusmuodot; e) rahoituslaskelma, jossa eritellään kaikki kustannukset ecuina sekä haetun tuen määrä ecuina kunkin tukikelpoisen alamomentin osalta. 3. Toteutettavuustutkimusta koskevan hankkeen esittelyssä on hanke kuvattava seuraavat tekijät huomioon ottaen: - edellä olevan 2 kohdan a-e alakohdan sisältöä koskevat saatavilla olevat tiedot; - tehtävien ja vaiheiden organisointi sekä toteuttamisaikataulu; - tutkimushankkeen pääpiirteet ja yhteenveto. 4. Komissio toimittaa 8 artiklassa säädetylle komitealle luettelon sille esitetyistä hankkeista sekä yhteenvedon tukikelpoisista hankkeista. 7 artikla Hankkeiden valinta - Rahoitustuen myöntäminen Komissio päättää tämän asetuksen nojalla myönnettävästä rahoitustuesta ottaen hankkeen valinnassa huomioon 1 artiklassa tarkoitetut tavoitteet sekä tapauskohtaisesti 6 artiklan 2 ja 3 kohdassa tarkoitetut tiedot noudattaen 8 artiklassa säädettyä menettelyä. Komissio ilmoittaa päätöksestään suoraan asianomaisille tuen saajille ja jäsenvaltioille. 8 artikla Komitea 1. Kun viitataan tässä artiklassa säädettyyn menettelyyn, komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja. 2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 3. a) Komissio päättää suunnitelluista toimenpiteistä, jos ne ovat komitean lausunnon mukaiset. b) Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kolmen kuukauden kuluttua siitä, kun asia on tullut vireille neuvostossa, komissio tekee päätöksen ehdotetuista toimenpiteistä. 9 artikla Rahoitusta koskevat säännökset 1. Rahoitustukea voidaan myöntää menoihin, jotka aiheutuvat tuensaajien tai toimien toteuttamisesta vastaavien kolmansien osapuolten toteuttamista yhdistettyjä kuljetuksia koskevista toimista. 2. Rahoitustuella ei saa kattaa menoja, jotka ovat aiheutuneet ennen kuin komissio on saanut asiaa koskevan tukihakemuksen. 3. Sitoumukset ja maksut ilmoitetaan ja maksetaan ecuina. 4. Maksut suoritetaan yleensä ennakkomaksuina ja loppueränä. Ensimmäinen ennakkomaksu maksetaan, kun rahoitustukea koskeva hakemus on hyväksytty. Tämän jälkeen maksut suoritetaan maksupyyntöjen perusteella ottaen huomioon hankkeen edistyminen. 5. Komissio maksaa loppuerän sen jälkeen, kun tutkimusta tai muuta toimenpidettä koskeva, tuensaajan esittämä toimintakertomus, jossa selvitetään kaikki tosiasiallisesti aiheutuneet menot, on hyväksytty. 6. Komissio antaa jäsenvaltioille tiedon suoritetuista maksuista ja hyväksytyistä toimintakertomuksista. 10 artikla Rahoitusohje Rahoitusohje tässä asetuksessa säädettyjen toimien toteuttamiseksi 1 päivästä tammikuuta 1997 31 päivään joulukuuta 2001 on 35 miljoonaa ecua. Budjettivallan käyttäjä hyväksyy vuosittaiset määrärahat rahoitusnäkymien puitteissa. 11 artikla Tuen käytön valvonta 1. Komission virkamiehet ja toimenhaltijat voivat valvoa yhteisön tukea saaneita yhdistettyjä kuljetuksia koskevia toimia tekemällä paikan päällä tarkastuksia, sanotun kuitenkaan rajoittamatta jäsenvaltioiden kansallisten lakien, asetusten tai hallinnollisten määräysten mukaisesti suorittamien tarkastusten tekemistä, perustamissopimuksen 188 a artiklan määräysten soveltamista tai perustamissopimuksen 209 artiklan c alakohdan nojalla suoritetun valvonnan toteuttamista. 2. Jos yhdistettyjä kuljetuksia koskevien toimien toteuttaminen ei näytä täysin tai joltain osin vastaavan hyväksyttyä hanketta ja/tai sen tavoitteita, komissio tutkii tapauksen asianmukaisesti. 3. Edellä 2 kohdassa tarkoitetun tutkimuksen perusteella komissio voi pienentää, keskeyttää tai lakkauttaa kyseisille yhdistettyjä kuljetuksia koskeville toimille myönnetyn tuen, jos tutkimuksesta käy ilmi, että on menetelty sääntöjen vastaisesti tai jotain rahoituksen myöntämistä koskevaan päätökseen sisältyvää edellytystä ei ole noudatettu, erityisesti, jos jokin merkittävä muutos vaikuttaa yhdistettyjä kuljetuksia koskevien toimien luonteeseen tai toteuttamista koskeviin edellytyksiin ja jos tuen saajat eivät ole saaneet tähän ennakolta komission suostumusta. 12 artikla Seuranta ja arviointi 1. Komissio vastaa tämän asetuksen rahoituksen toteuttamisesta ja asetuksen täytäntöönpanosta. Yhteisön tuen tehokkaan käytön varmistamiseksi komissio seuraa ja arvioi yhdistettyjä kuljetuksia koskevia toimia niiden toteuttamisen aikana ja sen jälkeen. Kun yhdistettyä kuljetusta koskeva toimi on päättynyt ja ennen loppuerän maksamista, komissio arvioi toimen ottaen huomioon tuen saajan esittämän kertomuksen, jossa selvitetään varojen käyttö ja se, missä määrin liikennettä koskevat ennusteet ovat toteutuneet. 2. Tässä asetuksessa säädetystä budjetista varataan enintään yksi prosentti riippumattomaan seurantaan ja arviointiin. 3. Tässä artiklassa tarkoitetut seurantaa ja arviointia koskevat yksityiskohtaiset säännöt määritellään sopimuksilla, jotka perustuvat 7 artiklan 1 kohdan mukaisesti tehtyihin päätöksiin. 13 artikla Kertomus Komissio antaa kahden vuoden kuluttua tämän asetuksen voimaantulosta kertomuksen sen nojalla toteutetusta toiminnasta Euroopan parlamentille, neuvostolle, talous- ja sosiaalikomitealle ja alueiden komitealle. Komissio ottaa niin suurelta osin kuin mahdollista huomioon muiden toimielinten ja elinten kertomuksen johdosta esittämät huomautukset. Kertomukseen liitetään tarvittaessa asianmukaiset ehdotukset, joiden tarkoituksena on mukauttaa tässä asetuksessa säädettyjen toimien suuntautumista. Tämän asetuksen soveltamista arvioidaan komission arviointiperiaatteiden mukaisesti. Tämän arvioinnin tulokset ovat käytettävissä ennen 1 päivää lokakuuta 2001. 14 artikla Julkisuus Yhteisön tuen saajien on huolehdittava siitä, että tämän asetuksen nojalla toteutetut toimenpiteet saavat riittävästi julkisuutta, jotta suuri yleisö olisi tietoinen yhteisön osuudesta yhdistettyjä kuljetuksia koskevien toimien toteuttamisessa. Tuensaajat neuvottelevat komission kanssa siitä, kuinka tämä toteutetaan käytännössä. 15 artikla Soveltamisaika Yhdistettyjen kuljetusten edistämiseen voidaan myöntää tämän asetuksen mukaista rahoitustukea 1 päivästä tammikuuta 1997 31 päivään joulukuuta 2001. 16 artikla Voimaantulo Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä . . . Neuvoston puolesta Puheenjohtaja (1) EYVL C 343, 15.11.1996, s. 4 ja EYVL C 364, 2.12.1997, s. 5. (2) EYVL C 89, 19.3.1997, s. 18. (3) EYVL C 379, 15.12.1997, s. 47. (4) Euroopan parlamentin lausunto annettu 12. kesäkuuta 1997 (EYVL C 200, 30.6.1997, s. 137), neuvoston yhteinen kanta vahvistettu 17. maaliskuuta 1998 ja Euroopan parlamentin päätös tehty . . . (ei vielä julkaistu virallisessa lehdessä). (5) EYVL L 16, 25.1.1993, s. 55. (6) EYVL C 293, 8.11.1995, s. 4. (7) EYVL L 228, 9.9.1996, s. 1. (8) EYVL L 237, 24.8.1991, s. 25. (9) EYVL L 143, 27.6.1995, s. 70. NEUVOSTON PERUSTELUT I JOHDANTO Komissio toimitti 9. lokakuuta 1996 neuvostolle Euroopan yhteisön perustamissopimuksen 75 artiklan 1 kohtaan perustuvan ehdotuksen asetukseksi yhteisön rahoitustuen myöntämisestä yhdistettyjen tavarankuljetusten edistämiseksi toteutettaville toimille (1). Euroopan parlamentti antoi ehdotuksesta lausunnon 12. kesäkuuta 1997 (2), talous- ja sosiaalikomitea 29. tammikuuta 1997 (3) ja alueiden komitea 17. syyskuuta 1997 (4). Euroopan parlamentin lausunnon pohjalta komissio toimitti 21. lokakuuta 1997 neuvostolle muutetun ehdotuksen (5). Neuvosto vahvisti yhteisen kantansa 17 päivänä maaliskuuta 1998 Euroopan yhteisön perustamissopimuksen 189 c artiklan mukaisesti. II EHDOTUKSEN TAVOITE Komission muutettuun ehdotukseen on otettu joko osittain tai kokonaan kolme Euroopan parlamentin esittämistä tarkistuksista, ja sen tarkoituksena on säätää yhdistettyjä kuljetuksia koskevasta erityisestä yhteisön tukijärjestelmästä, joka perustuu asetukseen ja jolla on tarkoitus kannustaa nykyisen tai potentiaalisen liikenteen siirtämistä tieverkosta ympäristöystävällisempiin kuljetusmuotoihin. Asetusehdotuksellaan komissio pyrkii luomaan selkeämmät sääntelypuitteet kokeilutoiminnalle, jonka se käynnisti kesäkuussa 1992 PACT-ohjelmalla (Pilot actions for Combined Transport) yhdistettyjen kuljetusten edistämiseksi (6). Komissio teki 22 päivänä joulukuuta 1992 edellä mainittuun ohjelmaan liittyvän päätöksen 93/45/ETY (7) rahoitustuen myöntämisestä viiden vuoden aikana (1992-1996) uusien yhdistettyjen kuljetusten palvelujen käynnistämiseksi. Asetusehdotus kattaa PACT-ohjelman tavoin viiden vuoden ajanjakson (1997-2001). Asetusehdotuksen soveltamisalaan kuuluu PACT-ohjelman tavoin ensisijaisesti ne yhdistettyjen kuljetusten palvelut, jotka koskevat yhteisön alueella sijaitsevia reittejä, mutta tietyin edellytyksin se kattaa myös osittain yhteisön ulkopuolella sijaitsevia yhdistettyjen kuljetusten väyliä. Vaikka PACT-ohjelmassa otettiin meriliikenne huomioon ainoastaan siinä tapauksessa, että merimatka oli joltakin yhteisön alueelta ainoa mahdollinen kulkuyhteys yhteisön muihin osiin, uuden ohjelman tukikelpoisiin toimiin kuuluvat kuitenkin myös rannikkoliikenteeseen liittyvät toimet. Ehdotuksen soveltamisalaan eivät kuulu liikenneverkon infrastruktuurin rakentamis- ja kehittämistoimenpiteet eivätkä teknologiset tutkimushankkeet. Ehdotus koskee sellaisten lyhyen aikavälin hankkeiden yhteisrahoitusta, joiden tarkoituksena on parantaa yhdistettyjen kuljetusten palvelujen laatua. Asetusehdotuksena esitetään erityisesti, että: - enintään kolmen vuoden aikana - myönnetään yhteisön rahoitustukea enintään 50 prosenttia kokonaiskustannuksista tiettyyn innovatiiviseen hankkeeseen liittyville toteutettavuustutkimuksille - innovatiivisia toimia rahoitetaan yhteisrahoituksella enintään 30 prosentin osuudella kokonaiskustannuksista. Rahoituksen käyttö on määritelty erittäin joustavasti. - parannetaan hankkeiden esittämis-, valinta-, seuranta- ja arviointimenettelyjä - komissio myöntää rahoitustukea komitologiaa koskevan neuvoston päätöksen 2 artiklan menettelyn II vaihtoehdon a mukaisesti (8) - säädetään hankkeiden rahoituksen valvonnasta - säädetään kunkin hankkeen tulosten levityksestä. III NEUVOSTON YHTEISEN KANNAN ERITTELY Neuvoston vahvistama yhteinen kanta vastaa hyvin suurelta osin komission ehdotusta, mutta siihen sisältyy seuraavat muutokset: 1. Yhdistettyjä kuljetuksia koskevien hankkeiden soveltamisala a) Alue, jolla yhdistettyjä kuljetuksia koskevia toimia sovelletaan Yhteisen kannan 2 artiklan 3 kohdassa säädetään komission ehdotuksen 2 artiklan 2 kohdan tavoin, että yhdistettyjä kuljetuksia koskevat toimet voivat tietyin edellytyksin koskea yhteisön alueen ulkopuolella sijaitsevia reittejä. Mutta toisin kuin komission ehdotuksessa, jossa kyseisten toimien edellytykseksi asetetaan yhteisöstä lähtevän tai yhteisöön tulevan liikenteen suuri määrä, yhteisessä kannassa edellytetään, että toimet on toteutettava yhteisön liikennepolitiikan hyväksi ja niiden on koskettava ainakin yhden jäsenvaltion aluetta. b) Yhdistettyjä kuljetuksia koskevien hankkeiden esittäjät Yhteisen kannan 4 artiklan 1 kohdan ensimmäisessä alakohdassa säädetään, että kukin jäsenvaltio sekä kuka tahansa yhteisöön sijoittautunut luonnollinen henkilö taikka julkinen tai yksityinen oikeushenkilö voi esittää yhdistettyjä kuljetuksia koskevan hankkeen komission käsiteltäväksi. Yhteisen kannan 4 artiklan 1 kohdan kolmannessa alakohdassa säädetään, että ne yhteisön ulkopuoliset maat ja yhteisön ulkopuolelle sijoittautuneet luonnolliset henkilöt taikka julkiset tai yksityiset oikeushenkilöt, joita asia suoraan koskee, voivat osallistua hankkeen esittämiseen edellä tarkoitettujen yhteisen esittäjien kanssa. Sitä vastoin komission muutetun ehdotuksen 5 artiklan 1 kohdan mukaan myös yhteisön ulkopuoliset yritykset voivat esittää hankkeita esittämiseen. c) Tämän asetuksen nojalla myönnettävän rahoitustuen saajat Yhteisen kannan 5 artiklan 3 kohdassa todetaan, että tämän asetuksen mukaisesti yhteisön tukea voivat saada jäsenvaltiot ja kaikki yhteisöön sijoittautuneet luonnolliset henkilöt taikka julkiset tai yksityiset oikeushenkilöt niihin menoihin ja kustannuksiin, joita aiheutuu yhteisön alueella. Osittain yhteisön alueen ulkopuolella sijaitsevia reittejä koskevien hankkeiden osalta yhteisön rahoitusosuus rajoittuu tämän asetuksen nojalla yhteisön alueella olevaan reitin osaan. Neuvosto ei aio uudelleen asettaa kyseenalaiseksi sitä mahdollisuutta, että rahoitustukea myönnetään tietyille yhdistettyjä kuljetuksia koskeville hankkeille muilla yhteisön välineillä, mutta se katsoo, että tämän asetusehdotuksen tarkoituksena on myöntää tukea vain yhteisön alueella sijaitsevalle reitin osalle. Neuvosto on lisäksi korostanut niitä vaikeuksia, joita tämän asetuksen puitteissa aiheutuisi tarkastuksen suorittamisesta paikan päällä yhteisön ulkopuolisissa maissa. Komission muutetun ehdotuksen 6 artiklan 7 kohdan ja 8 artiklan 1 kohdan mukaan tuen saajat voivat olla myös yhteisön ulkopuolisten maiden yrityksiä, jos ne pystyvät antamaan riittävät takeet toimintansa luotettavuudesta ja vakavaraisuudestaan. 2. Komissiota rahoitustuen myöntämisessä avustavan komitean tyyppiä koskeva muutos Komission ehdotuksessa esitetään menettelyn II vaihtoehdon a mukaista komiteaa, kun taas neuvoston yhteisessä kannassa (8 artikla) säädetään menettelyn III vaihtoehdon a mukainen komitea. 3. Rahoitusohje Yhteisen kannan 10 artiklalla asetukseen lisätään uusi artikla, jossa rahoitusohjeeksi annetaan 35 miljoonaa ecua 1 päivästä tammikuuta 1997 31 päivään joulukuuta 2001. IV EUROOPAN PARLAMENTIN TARKISTUKSET 1. Neuvoston hyväksymät Euroopan parlamentin tarkistukset Neuvosto noudatti komission ehdotusta ja hyväksyi seuraavat Euroopan parlamentin tarkistukset: - Tarkistuksen 2 ensimmäinen osa, jonka tarkoituksena on täsmentää 4 artiklan 1 kohdan b alakohdassa, että tämän asetuksen nojalla toteutettavat innovatiiviset toimenpiteet käsittävät tietyt toiminnalliset investoinnit. Innovatiiviset käytännön toimenpiteet mainitaankin tukikelpoisina hankkeina neuvoston yhteisen kannan 3 artiklan a alakohdassa. - Tarkistus 3, jonka tarkoituksena on lisätä 6 artiklan 3 kohdan d alakohtaan mahdollisuus myöntää tukea sisävesiliikenteen infrastruktuuriin pääsyn mahdollistamisesta aiheutuviin kustannuksiin. Muiden kuljetusmuotojen kuin tieliikenteen välisen syrjinnän välttämiseksi neuvosto lisäsi tukikelpoisiin menoihin ja kustannuksiin seuraavaa: - sisävesialusten lisäksi myös merialusten vuokraus-, leasing- tai poistokulut sekä suunniteltujen toimien toteuttamiseksi tarvittavista mukautuksista aiheutuvat kustannukset edellyttäen, että sisävesialusten osalta noudatetaan rakenteellista tervehdyttämistä koskevia erityissääntöjä (yhteisen kannan 5 artiklan 1 kohdan b alakohta) - sisävesiliikenteen ja meriliikenteen käyttökustannukset, lukuun ottamatta satamamaksuja ja uudelleenlastauskustannuksia (5 artiklan 1 kohdan d alakohta). - Tarkistuksen 4 ensimmäinen osa, jossa tarkoituksena on korvata 6 artiklan 4 kohdan a alakohta säännöksellä, jossa yhteensovittaminen Euroopan laajuisten liikenneverkkojen tai Euroopan laajuisten rautateiden rahtiliikenteen väylien kanssa mainitaan yhtenä niistä tekijöistä, jotka on ensisijaisesti otettava huomioon hanketta arvioitaessa. Neuvosto on ottanut yhteisen kannan 6 artiklan 2 kohdan c alakohdassa huomioon tarkistuksen sen osan, joka koskee hankkeen merkitystä Euroopan laajuisten verkkojen kehittämiselle ja käytölle. 2. Euroopan parlamentin tarkistukset, joita neuvosto ei hyväksynyt - Tarkistus 1 ja tarkistuksen 7 toinen osa - Tarkistus 1, jolla on tarkoitus lisätä 3 artiklaan uusi 4 a kohta sen täsmentämiseksi, että tukikelpoisia ovat erityisesti sellaiset toimet, jotka voidaan Keski- ja Itä-Euroopan maissa yhdistää PHARE-hankkeisiin ja koheesiorahastolta tukea saavissa maissa koheesiorahaston hankkeisiin. - Tarkistuksen 7 toinen osa, jolla pyritään siihen, että komissio ottaa päätöksiä komitean avustamana tehdessään huomioon hankkeet, jotka kytkeytyvät yhteyksiin Keski- ja Itä-Euroopan maihin ja joilla on yhteisvaikutuksia PHARE-ohjelman kanssa. Neuvoston yhteisen kannan 5 artiklan 3 kohdassa säädetään, että yhteisön rahoitustukea myönnetään vain niihin menoihin ja kustannuksiin, joita osittain yhteisön ulkopuolella sijaitsevasta hankkeesta aiheutuu yhteisön alueella. Neuvoston yhteisen kannan 5 artiklan 4 kohdassa säädetään kuitenkin, että esitettäessä yhteisön alueen ulkopuolelle ulottuvaa hanketta, komissio tarkastelee mahdollisuuksia rahoittaa yhteisön ulkopuolella sijaitsevaa hankkeen osaa yhteisön muilla rahoitusvälineillä, jotta yhteisön varojen käyttö olisi tehokasta. - Tarkistuksen 2 toinen osa, jolla on tarkoitus muuttaa muutetun ehdotuksen 4 artiklan 2 kohtaa siten, että innovatiivisille toimenpiteille myönnettävän yhteisön rahoitustuen osuutta lisätään 30 prosentista 50 prosenttiin ja tutkimuksille myönnettävän tuen osuutta pienennetään 50 prosentista 30 prosenttiin. Neuvosto katsoi yhteisen kannan 5 artiklan 1 ja 2 kohdassa, että on päinvastoin aiheellista vähentää toimenpiteiden rahoitusosuutta ja lisätä tutkimusten rahoitusosuutta, jotta yhteisön rahoitusosuus ei vaikuttaisi voimakkaasti markkinoihin ja aiheuttaisi kilpailun vääristymistä. - Tarkistuksen 4 toinen osa, jolla on tarkoitus lisätä 6 artiklaan 4 kohdan a alakohdassa viittaus siihen, että hankkeen avulla olisi voitava toteuttaa tehokas yhteys siellä, missä yhdistetyt kuljetukset toimivat. Neuvosto piti tarkistusta tarpeettomana. - Tarkistus 9, jolla lisätään 6 artiklan 1 a kohta, jonka mukaisesti komissio ottaa alueet ja jäsenvaltiot hankkeiden valinnassa tasapuolisesti huomioon ja huolehtii siitä, ettei sen päätöksistä aiheudu kilpailun vääristymistä alueiden ja jäsenvaltioiden välille. Neuvosto katsoi, ettei ole asianmukaista asettaa valintaperusteita, joilla alueet voivat joutua eriarvoiseen asemaan. - Tarkistus 5, jolla on tarkoitus muuttaa 6 artiklan 5 kohdan d alakohtaa (ks. yhteisen kannan 4 artiklan 2 kohta) siten, että rautatieyritykset voivat osallistua hankkeeseen, vaikka niillä ei vielä olisi direktiivissä 95/18/EY (9) määrättyä yhteisön toimilupaa, vaan ne ovat vasta hakeneet sitä. Neuvosto piti parempana, ettei rautatieyrityksille asetettuja vaatimuksia lievennetä tarpeettomasti. Lisäksi neuvosto muistutti, että direktiivin 95/18/EY 15 artiklan mukaisesti toimilupaviranomaisen on tehtävä päätös hakemuksesta viimeistään kolmen kuukauden kuluttua kaikkien asiaankuuluvien tietojen toimittamisesta. Neuvosto ei siis oikeusvarmuussyistä hyväksynyt tarkistusta 5. - Tarkistus 6, jolla on tarkoitus lisätä 6 artiklaan uusi 7 a kohta, jonka mukaan 10 prosenttia ohjelman rahoituksesta on ensi sijassa varattava hankkeisiin, joissa sovelletaan välittömästi innovatiivisia tutkimustuloksia. Neuvosto katsoi, että tietyntyyppisten hankkeiden suosiminen muiden kustannuksella ei ole aiheellista. - Tarkistuksen 7 ensimmäinen osa, jonka mukaisesti komissiota avustaisi neuvoa-antava komitea. Yhteisen kannan 8 artiklassa säädetään kuitenkin, että komissiota avustaa menettelyn III vaihtoehdon a mukainen komitea, jotta jäsenvaltioilla ja tarvittaessa neuvostolla on mahdollisuus osallistua päätöksentekomenettelyyn. - Tarkistus 8, jolla on tarkoitus lisätä 13 artiklaan uusi alakohta, jonka mukaisesti vuonna 1999 olisi Euroopan unionin itälaajentumisen yhteydessä neuvoteltava ohjelman rahoituskehyksen täydentämisestä (vuosittain neljä miljoonaa ecua lisävaroja). Neuvosto muistutti, että yhteisessä kannassa ei myönnetä rahoitustukea hankkeille, jotka sijaitsevat yhteisön ulkopuolisissa maissa ja että tarkistus ei ole yhteisön rahoitusnäkymien mukainen. (1) EYVL C 343, 15.11.1996, s. 4. (2) EYVL C 200, 30.6.1997, s. 137. (3) EYVL C 89, 19.3.1997, s. 18. (4) EYVL C 379, 15.12.1997, s. 47. (5) EYVL C 364, 2.12.1997, s. 5. (6) KOM(92) 230 lopull., 11.6.1992. (7) Komission päätös 93/45/ETY, tehty 22 päivänä joulukuuta 1992, rahoitustuen myöntämisestä yhdistettyjen kuljetusten edistämiseksi järjestettäviä kokeiluhankkeita varten (EYVL L 16, 25.1.1993, s. 55). (8) Neuvoston päätös 87/373/ETY, annettu 13 päivänä heinäkuuta 1987, menettelystä komissiolle siirrettyä täytäntöönpanovaltaa käytettäessä (EYVL L 197, 18.7.1987, s. 33). (9) Neuvoston direktiivi 95/18/EY, annettu 19 päivänä kesäkuuta 1995, rautatieyritysten toimiluvista (EYVL L 143, 27.6.1995, s. 70).